
1. Előhang: Látván krisztus feltámadását – ortodox húsvéti ének
Látván Krisztus feltámadását, hódoljunk szent Urunk Jézus előtt, aki egyedül bűn nélkül való. Kereszted előtt hódolunk, Krisztus,és a Te szent feltámadásodat magasztaljuk és dicsőítjük. Mert Te vagy a mi Istenünk, és Rajtad kívül mást nem ismerünk, a Te nevedet szólítjuk. Jertek, minden hívők, hódoljunk Krisztus szent feltámadásának, mert íme, a kereszt által öröm szállt az egész világra. Mindenkor áldva az Urat, dicsőítjük az Ő feltámadását, mert eltűrve érettünk a keresztet, halállal megtörte a halált.
Ez a csodálatos ortodox húsvéti ének csupán néhány akkordból monoton ismétlődéséből áll. Ez a végtelen egyszerűség mintha felkínálná, hogy elménkkel és szívünkkel belemerüljünk a Végtelen Szeretet szemlélésébe. Igazi ortodox attitűd ez, megállítani a világ tarka forgatagát és befelé fordulni a Változatlan Örök Isten felé. 
Éles kontrasztja ennek az éneknek a gregorián szekvencia, mely az európaiság örök változását, építését, fejlődését jeleníti meg. Ez is, az is érvényes igazság, A Teremtő Isten Egy és Változatlan, ugyanakkor egy olyan világot ajándékozott nekünk, mely a Teilhard-i értelemben folyamatos evolúcióban van, fejlődik, épül, gazdagodik.


2. Notker Balbulus: Victimae paschali laudes

Amikor gregorián zenéről beszélünk, az idő távlatából nem gondolunk bele, hogy milyen sok rétegű is ez a hatalmas dallamkincs. Az eredeti gregorián misetételek a Nagy Szent Gergely-i (540-604) reformhoz kötődnek, amikor a kora középkori társadalmi és politikai káoszban az egyház valamiféle nemzeteken átívelő liturgikus sztenderdet akart állítani, így segítve elő az egységeset az akkori nyugati világban. Nyilvánvaló, hogy a reform nem egyetlen ember műve, kiváltképp nem a szent pápáé, hiszen ezek a reformtörekvések már korábban elkezdődtek, Gergely történelemformáló nagysága viszont lehetővé tette, hogy ez az integritási szándék meg is valósuljon. A gregorián reform, és ezáltal annak a zenének, amit mi ma gregoriánnak nevezünk a lényege, hogy a 7. századra kialakult helyi zenei hagyományokat nagyon magas esztétikai sztenderdek alapján egységesítette, megkurtítva egyes túlzóan áradó dallamok díszítéseit, és megtoldva némely tájegység lakonikus dallamainak zenei fordulatait. Ehhez az alapkincshez a következő századok során azonban újabb csodálatos kompozíciókat komponáltak, melyek alapelveikben a gregorián esztétikájában gyökereznek, de némiképp tükrözik saját koruk zenei ízlését is. Ilyen kompozíció Sankt Gallen-i Notker Balbulus (840-912) Victimae paschali laudes kezdetű húsvéti szekvenciája is. Összehasonlítva a nagy gregorián misetételekkel ez a darab könnyed egyszerűséget sugall. Izgalmas a szöveg felépítése is, a narrátor húsvéti beszámolója után dramatizálva szólalnak meg az apostolok: Mária, szent asszony, mondd mit láttál utadon? A kérdésre az asszonyok válasza következik: az élő Krisztusnak sírját, a Felkentnek láttuk glóriáját. Angyali tanúkat, szemfedőt és gyolcsokat... Végül mintegy az egész közösség örömteli összegzése zárja az éneket: Tudjuk, Krisztus feltámadott és diadalmas. Ó győztes Vezérünk légy irgalmas!

A középkorban vélhetőleg nagyon közkedvelt volt ez az ének, mivel mind magyar, mind német nyelvterületen született egy anyanyelvű népének, mely a Victimae paschali laudes motivumaiból építkezik: Krisztus feltámadott mind ő nagy kínjából, és Christ is erstanden. Ezek az énekek természetesen lerövidítik az eredetit és hiányzik belőlük a bevezetés-dialógus-konklúzió egysége is, de a nyitó motívum azonos, és mindkettő megőrzi a húsvéti tematikát. Bár a gregorián dallamkincs több esetben is inspirálja későbbi korok zeneszerzőit, ilyen jellegű parafrázisra nem nagyon van példa, ami bizonyítja ennek a szekvenciának az elterjedtségét és népszerűségét.


3. Martin Luther: Christ lag in Todesbanden – choral

Luther Márton reformtörekvései során nagy lendülettel fogott hozzá egy új énekes repertoár kialakításához. Mivel azt vallotta, hogy minden nemű zene alkalmas lehet Isten dicsőítésére, törekvésében egyaránt támaszkodott a gregorián dallamkincsre, a német népdalokra, a mesterdalnokok zenéjére, és kora reneszánsz polifóniájára. Szándéka szerint az új énekek legyenek 1. dallamosak, könnyen énekelhetőek, 2. német nyelvűek, hogy a közemberek is megértsék és képesek legyenek bekapcsolódni az éneklésükbe, 3. a szöveg egyszerű legyen, de megfeleljen magasabb költői igényeknek is, 4. a szöveg tartalma egyfajta katekézisként megfogalmazza és ezáltal hozzáférhetővé tegye az egyszerű hívek számára is a teológia alapigazságait. Ennek szellemében született Christ lag in Todesbanden kezdetű korálja is, mely inkább a középkori népének parafrázisa. Ezt bizonyítja az a mozzanat is, hogy az első nyomtatott kiadványban, ahol megjelent, a cím mellé zárójelben a „verbessert” (javítva) szót illesztették. Az eredeti gregorián Victimae paschali laudes középkori két említett átiratát nagymértékű egyszerűség és tömbszerű építkezés jellemzi, melyet Luther a reneszánsz esztétika szellemében dallamosabbá, áradóbbá alakított. Az énekhez 7 versszakos költeményt írt, mely rendkívül tömören, mégis gyönyörű képekkel foglalja össze húsvét teológiáját.
Az a tény, hogy Luther nagy hangsúlyt fektetett a közösségi életben és a liturgiában a zenére, valamint az a nagyvonalúság, amivel minden zenei műfajt és stílust méltónak talált az egyházi alkalmazásra, kisugárzott az evangélikus egyház következő századaira. A templomok orgonistái, zenei vezetői a Luther-i énekeskönyv énekeit nemcsak eredeti változatában vezették elő, hanem átdolgozták, meghangszerelték, átszabták saját koruk zenei ízlése szerint. Mindezt azzal a szabadsággal és kreativitással tették, amelyre maga Luther mutatott példát, és amelyre mindenkit bátorított. Igy történhetett, hogy a Christ lag in Todesbanden korálnak számos feldolgozása született közvetlenül a Luthert követő évtizedektől egészen Johann Sebastian Bachig. Hangversenyünkön ezekből a feldolgozásokból szeretnénk előadni egy csokorra valót.
Amint említettük Luther a középkori Christ is erstanden népéneket dolgozta át ebben a népénekében, ugyanakkor egykori ágostonrendi szerzetesként bizonyosan ismerte az eredeti gregorián szekvenciát is. Előadásunkban az egyes versszakokhoz mind több hangszer csatlakozik, de alapvetően a kíséret a gitár kíséretre támaszkodik, mivel a feljegyzések szerint Luther gyakran kísérte énekeit lanttal. 

4. Balthasar Resinarius: Christ lag in Todesbanden (motetta)

Balthasar Resinarius (1483-1544) cseh származású zeneszerző és püspök az elsők között tért át Luther reform-egyházába. Gyermekkorában Münchenben volt kórista, majd a lipcsei egyetem hallgatója lett. Később visszatért szülőhazájába és katolikus püspökként hitvitát folytatott a reformegyház képviselőivel, és talán e hitviták hatására végül konvertált a lutheránus egyházba. Az első protestáns generáció talán legjelentősebb képviselője. Christ lag in Todesbanden motettája a reneszánsz polifónia gyönyörű példája. A polifon többszólamúság lényege, hogy az egyes szólamok gondosan vannak kidolgozva, és ezeknek az önmagukban is szépséges dallamoknak az összessége fülünk számára kellemes harmóniákban rendeződnek el.  Horizontális és vertikális összehangoltság művészete ez, melyben az egyes szólamok nincsenek igazán alárendelve egymásnak. Resinarius a korál-dallamot a tenor szólamban szólaltatja meg lassú értékekben, míg a többi három lényegesen mozgalmasabb szólam szintén az ének dallamából építkezik. A késő reneszánsz gyakorlattól nem idegen módon előadásunkban az énekkar csak a tenor szólamot fogja énekelni, míg a többi három szólam megszólaltatását egy-egy hangszerre bízzuk.


5. Johann Krüger: Christ lag in Todesbanden

Johann Krüger (1598-1662) Regensburgban és Boroszlóban tanult, majd a wittenbergi egyetemen teológiát tanult.  Magyarországi, csehországi és morvaországi utazásai után Berlinben telepedett le, ahol 42 éven át a Nikolaikirche orgonistája és zeneigazgatója lett. Több evangélikus zenei kiadványt is gondozott, melyekben számos saját kompozíciója is megjelent. 
Christ lag in Todesbanden kezdetű kompozíciója a korai barokk stílusjegyeit hordozza. Az énekkar négy szólamban akkordszerűen szólaltatja meg a Luther-i dallamot, melyhez díszes hegedű-duett társul, a basszus szólamot pedig cselló erősíti. 

6. Johann Sebastian Bach: Den Tod niemand zwingen kann

Bach 22 évesen komponálta meg a Christ lag in Todesbanden kantátáját. A későbbi érett kantátákhoz képest, melyekben a késő barokk formavilágából építkezve áriák, recitativok és kórustételek váltakoznak, ez a mű az 1600-as évek végének kantátavilágát idézi. Bach Luther koráljának mind a hét versszakát feldolgozza tételenként, úgy, hogy minden tételben ténylegesen elhangzik a korál dallama minimális változtatásokkal, díszítésekkel. A 2. tételt, amelynek szövege Luther költeményének a 2. versszaka, kétszólamú nőikarra, vagy két női szólistára dolgozta fel. Bach nagyon érzékenyen reagál a szöveg tartalmára: a halált senki sem tudja elfogni. Bach ezt úgy ábrázolja a zene nyelvén, hogy a két szólam hangeltolódással közelít majd távolodik egymástól mintegy kergetve de sosem elérve egymást. A nőikar alatt monoton ritmusban megszólaló cselló-szólam oktávugrásai mintegy Krisztus diadalának végtelen dimenzióját és az emiatt érzett hatalmas örömöt jeleníti meg.

7. Jacques Berthier: Christus resurrexit

Jacques Berthier (1923-1994) francia zeneszerző egyházi körökben talán az egyik legismertebb zeneszerző, akinek a nevét mégis kevesen ismerik. Ennek a látszólagos ellentmondásnak az oka az, hogy Jacques Berthier számos művet komponált a Taizé-i közösség számára, amelyeket leginkább „Taizé-i énekekként” ismerünk ignorálva a szerző kilétét. Ezeket a rövid, többnyire négyszólamú kompozíciókat az előadók tetszőlegesen ismételhetik felidézve az ortodox egyház monoton hangzásvilágát. Szintén az ortodox zenei ízlést idézi az egyszerű akkordikus zenei szerkesztés is. 

